ทิพยฯลั่นชดเชยลูกค้าประกันเร็วเป็นธรรม
ทิพยฯลั่นชดเชยลูกค้าประกันเร็วเป็นธรรม
29 พ.ย. 2554

บอสใหญ่ทิพยฯ สั่งเดินหน้าสำรวจความเสียหายจากอุทกภัยชดใช้ค่าเสียหาย
ให้แก่ผู้ประสบภัยให้เร็วและเป็นธรรม เบื้องต้นเสียหายแค่ 300 ล้านบาท
นายสมพร สืบถวิลกุล กรรมการผู้จัดการใหญ่ บริษัท ทิพยประกันภัย กล่าวว่า บริษัทประเมินความเสียหายจากน้ำท่วมครั้งนี้ประมาณ 6,000 ล้านบาท เป็นการรับประกันภัยโรงงานในเขตนิคมอุตสาหกรรมที่ถูกน้ำท่วมทั้ง 7 แห่งร่วม 4,000 ล้าน บาท และประกันภัยรถยนต์และอื่นๆ อีก 2,000 ล้านบาท โดยบริษัทน่าจะ รับผิดชอบความเสียหายเพียง 300 ล้านบาท เพราะได้ส่งประกันต่อไปยังบริษัทประกันภัยในต่างประเทศ
นายสมพร กล่าวว่า ความเสียหายที่เกิดขึ้นทั้งหมดไม่ส่งผลกระทบต่อฐานะทางการเงินของบริษัทแต่อย่างใด เนื่องจากฐานะการเงินมีความแข็งแกร่ง สามารถรองรับความเสียหายที่เกิดขึ้นได้
นายสมพร กล่าวว่า บริษัทเป็นห่วงลูกค้าทั้งในส่วนของผู้ประกอบการที่ได้รับความเสียหาย และลูกค้ารายย่อยที่ทำประกันไว้ทุกประเภท จึงมีนโยบายให้เร่งดำเนินการสำรวจความเสียหายอย่างเร่งด่วน เพื่อให้การจ่ายค่าสินไหมทดแทนแก่ลูกค้านั้น สามารถดำเนินการได้แบบทันที รวดเร็วและเป็นธรรม เพื่อให้ผู้ประกอบการ ผู้เอาประกันจะนำเงินไปฟื้นฟูกิจการและดำเนินธุรกิจต่อได้ในเวลาที่รวดเร็ว ซึ่งจะส่งผลดีต่ออุตสาหกรรมและแรงงาน 
ขณะที่ผู้เอาประกันประเภทอื่นทั้งที่อยู่อาศัย รถยนต์ ก็จะได้มีเงินไปปรับปรุงซ่อมแซม ให้สามารถกลับมาใช้ชีวิตอย่างปกติสุขเช่นเดิม
นายสมพร กล่าวถึงผลการดำเนินงานประจำไตรมาส 3 ว่า บริษัทมีผลการดำเนินงานที่ขยายตัวต่อเนื่อง มีเบี้ยประกันภัยรับรวม 2,463 ล้านบาท เทียบกับงวดเดียวกันของปีก่อนที่มีเบี้ยรับรวม 1,796 ล้านบาท เพิ่มขึ้นกว่า 666 ล้านบาท ขยายตัว 37.10% มีเบี้ยประกันภัยรับรวมทั้งสิ้น 8,038 ล้านบาท เพิ่มขึ้นถึง 2,127 ล้านบาท